**LAZDIJŲ RAJONO SAVIVALDYBĖS TARYBOS SPRENDIMO**

**„DĖL PINIGINĖS SOCIALINĖS PARAMOS SKYRIMO LAZDIJŲ RAJONO SAVIVALDYBĖS GYVENTOJAMS GAISRO NUOSTOLIAMS IŠ DALIES KOMPENSUOTI “ PROJEKTO**

**AIŠKINAMASIS RAŠTAS**

2021-12-15

Lazdijų rajono savivaldybės tarybos sprendimo „Dėl piniginės socialinės paramos skyrimo Lazdijų rajono savivaldybės gyventojams gaisro nuostoliams iš dalies kompensuoti“ projektas parengtas vadovaujantisLietuvos Respublikos vietos savivaldos įstatymo 16 straipsnio 2 dalies 38 punktu, Lietuvos Respublikos piniginės socialinės paramos nepasiturintiems gyventojams įstatymo 4 straipsnio 2 dalimi, Piniginės socialinės paramos teikimo Lazdijų rajono savivaldybėje tvarkos aprašo, patvirtinto 2019 m. lapkričio 29 d. sprendimu Nr. 5TS-185 „Dėl piniginės socialinės paramos teikimo Lazdijų rajono savivaldybėje tvarkos aprašo patvirtinimo“, 59 punktu ir atsižvelgiant į Lazdijų rajono savivaldybės administracijos socialinės paramos teikimo komisijos, patvirtintos Lazdijų rajono savivaldybės administracijos direktoriaus 2019 m. gruodžio 19 d. įsakymu Nr. 10V-1134 „Dėl atsakingų asmenų skyrimo, įgaliojimų suteikimo, Lazdijų rajono savivaldybės administracijos socialinės paramos teikimo komisijos sudarymo ir jos darbo reglamento patvirtinimo“ (toliau – Komisija), 2021-12-15 siūlymą (protokolas Nr. SP12-14) bei į 2021 m. lapkričio 29 d. Jurgitos Benesevičienės ir 2021 m. lapkričio 19 d. Gintaro Mikelionio pateiktus prašymus „Dėl vienkartinės piniginės socialinės paramos skyrimo“.

***Šio sprendimo projekto tikslas***: skirti piniginę socialinę paramą Lazdijų rajono savivaldybės gyventojams gyvenamuosiuose namuose kilusių gaisrų padarytiems nuostoliams iš dalies padengti:

**1. Jurgita Benesevičienė,** gyv. M. K. Čiurlionio g. 8, Lazdijuose, Lazdijų r. sav., kreipiasipiniginės paramos gaisro nuostoliams kompensuoti. 2021 m. lapkričio 24 d. kilo gaisras jai priklausančiame name Maironio g. 21, Lazdijuose. Gaisro metu sudegė dalis pastato stogo, dalis perdengimo, apdegė namo vidus ir jame buvę namų apyvokos daiktai. Šiame name gyvena Jurgitos sūnėnas Arūnas Dambrauskas. Arūnas gyvena vienas, niekur nedirba, pragyvena iš gaunamos socialinės pašalpos.

Jurgita su sutuoktiniu ir sūnumi gyvena jos motinos namuose. Abu sutuoktiniai dirbantys, tačiau jų gaunamos pajamos nėra didelės, šeima neturi pakankamai finansinių galimybių suremontuoti gaisro apgadintą namą.

**2. Gintaras Mikelionis**, gyv. Viktarino pl. 5, Taikūnų k., Veisiejų sen., Lazdijų r. sav., kreipiasi piniginės paramos gaisro nuostoliams kompensuoti. 2021 m. lapkričio 17 d. kilo gaisras gyvenamajame name, adresu: Viktarino pl. 5, Taikūnų k., Veisiejų sen., Lazdijų r. sav., kurio vienas iš 6 savininkų yra Gintaras Mikelionis. Gaisro metu stipriai apdegė gyvenamasis namas, sudegė stogas, perdengimas, apdegė vidus ir jame buvę namų apyvokos daiktai. Namas medinis, beveik visiškai gaisro suniokotas, remontuoti nėra prasmės. Remiantis Registrų centro duomenimis yra 6 šio namo savininkai, bet jame gyvena tik Gintaras, kuriam priklauso 1/14 dalis pastato (bendras pastato plotas 71,68 m2). Gintaras šiuo metu glaudžiasi nedidelėje lauko virtuvėje. Jis pragyvena iš netekto darbingumo pensijos. Jo seserys gyvena užsienyje, brolis gyvena Kuolonių k., Veisiejų sen., Lazdijų r. sav. Gintarui reikalinga finansinė parama gaisravietei sutvarkyti ir gyvenamajam būstui įsirengti, kadangi kito gyvenamo būsto jis neturi.

***Kaip šiuo metu sprendžiami projekte aptarti klausimai*:**

Pareiškėjų Jurgitos Benesevičienės ir Gintaro Mikelionio prašymai „Dėl vienkartinės piniginės socialinės paramos skyrimo“apsvarstyti Komisijos 2021 m. gruodžio 8 d. vykusiame posėdyje. Vadovaujantis Piniginės socialinės paramos teikimo Lazdijų rajono savivaldybėje tvarkos aprašo 56.1.1 punktu, vienkartinė pašalpa gaisro nuostoliams iš dalies padengti gali būti skiriama, jeigu dėl šios paramos kreipiamasi per du mėnesius nuo įvykusio gaisro ir jeigu tai yra vienintelis asmens nuosavybės teise priklausantis nekilnojamasis turtas ar statinys, kuriame yra asmens gyvenamoji vieta (asmens deklaruota gyvenamoji vieta ir statinys yra rajono savivaldybės teritorijoje). Jurgitai Benesevičienei pašalpa nebuvo skirta, nes ji sudegusiame name negyvena. Gintarui Mikelioniui buvo galimybė paskirti 131,07 Eur vienkartinę pašalpą, atsižvelgiant į tai, kad jis sudegusiame name gyveno, bet jam nuosavybės teise priklauso tik 1/14 dalis namo. Tokio dydžio pašalpa jam nesuteiktų reikiamos finansinės paramos, todėl Komisija pasiūlė kreiptis į Lazdijų rajono tarybą dėl galimos maksimalios sumos paskyrimo.

***Kokių pozityvių rezultatų laukiama:***priėmus šį Lazdijų rajono savivaldybės tarybos sprendimą, Lazdijų rajono savivaldybės gyventojams, nukentėjusiems nuo gaisro, būtų skirta vienkartinė parama Jurgitos Benesevičienės ir Gintaro Mikelionio gyvenamųjų namų gaisro žalos padarinių nuostoliams iš dalies kompensuoti.

Galimos neigiamos pasekmės – priėmus šį Lazdijų rajono savivaldybės tarybos sprendimą, neigiamų pasekmių nenumatoma.

***Kokie šios srities aktai tebegalioja ir kokius galiojančius aktus būtina pakeisti ar panaikinti, priėmus teikiamą projektą:*** jokių teisės aktų pakeisti nereikės.

***Lėšų poreikis teisės aktui įgyvendinti:***

Vadovaujantis Piniginės socialinės paramos teikimo Lazdijų rajono savivaldybėje tvarkos aprašo 56.1.1.1 punktu, vienkartinė pašalpa gaisro atveju, kai suniokojamas gyvenamasis būstas, skiriama už vieną m2 ploto po 0,2 VRP, t. y. po 25,60 Eur.

Vadovaujantis Piniginės socialinės paramos teikimo Lazdijų rajono savivaldybėje tvarkos aprašo 56.1.1.2 punktu, kai suniokojama gyvenamojo būsto dalis, skiriama 10 VRP, t. y. 1280 Eur.

Atsižvelgiant į tai, kad vienkartinės pašalpos iš savivaldybės biudžeto lėšų šiems asmenims nebuvo skirtos, siūlome skirti vienkartines pašalpas gaisro nuostoliams iš dalies kompensuoti:

1.1. Jurgitai Benesevičienei, gyv. M. K. Čiurlionio g. 8, Lazdijuose, Lazdijų r. sav. – 1280 (vieną tūkstantį du šimtus aštuoniasdešimt) eurų;

1.2. Gintarui Mikelioniui, gyv. Viktarino pl. 5, Taikūnų k., Veisiejų sen., Lazdijų r. sav. – 1835 (vieną tūkstantį aštuonis šimtus trisdešimt penkis) eurus.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Socialinės paramos ir sveikatos skyriaus vyriausioji specialistė Gitana Juškauskienė.

Socialinės paramos ir sveikatos skyriaus

vyriausioji specialistė Gitana Juškauskienė